Document ID: /roh_data/filtered/Bilingualer_Corpus4.jsonl.gz/678

Willi Benz, il schef da l'administraziun chantunala da finanzas, va en pensiun

Willi Benz, il schef da l'administraziun chantunala da finanzas va en pensiun la fin da matg 2002. El guarda enavos sin ina ritga vita professiunala.

Suenter il temp da scola en il chantun da Son Gagl ha el absolvì ina scolaziun da commerzi. L'emprim ha el lavurà sin il champ fiduziari, pli tard sco contabilist principal en in manaschi da producziun.

L'entschatta dals onns 70 ha el surpiglià ina plazza en il Grischun sco revisur tar l'inspecturat da vischnancas. En questa funcziun è el s'occupà a moda intensiva dals problems da las vischnancas ed ha emprais d'enconuscher fitg bain il pajais e la glieud en ses numerus contacts. La lavur da revisur sa splegava lezza giada anc in pau auter ch'oz. En vischnancas pli pitschnas registrava il cassier communal ils pajaments e las facturaziuns anc a maun en differents cudeschs. Qua devi in cudesch da cassa, in cudesch dal conto current, in cudesch da las taglias e.u.v., tuts en differentas grondezzas e furmas. Ils cassiers da questas vischnancas pitschnas lavuravan savens en l'agricultura u en l'industria ed ademplivan lur uffizi il pli a chasa. La revisiun da quints vegniva pia er fatga en numerus cas en la stiva empernaivla.

1982 ha Willi Benz surpiglià la direcziun per chaussas penalas economicas tar la polizia chantunala. El è s'occupà en emprima lingia da denunzias penalas pervia da sfalsificaziuns da documents, defraudaziun ed autras acziuns fraudulentas. Ses scleriments da la polizia èn succedids en stretga collavuraziun cun la procura publica, cun las autoritads federalas e cun auters uffizis da la polizia svizzers ed esters.

1988 ha el midà en l'uffizi chantunal da contabilitad da lezza giada - l'actuala administraziun da finanzas -, da la quala el è daventà schef. Da las incumbensas principalas da quest uffizi fan part l'incasso da las pretensiuns dal chantun, il servetsch central da pajament, l'administraziun dals meds liquids sco er l'administraziun da las vaglias e dals daivets dal chantun. Las experientschas da la lavur en l'inspecturat da vischnancas han gidà Willi Benz en questa nova funcziun.

Durant sia perioda d'uffizi èn vegnidas surdadas a ses uffizi successivamain ulteriuras incumbensas. Dapi 1999 è el cumpetent per l'entira preparaziun dal preventiv chantunal. Oz è el responsabel per ina gronda part da las finanzas chantunalas.

Ultra da la liquidaziun da las fatschentas regularas dal di, è Willi Benz s'occupà ils davos onns pli e pli da projects da la EED. Qua èsi da menziunar spezialmain la substituziun dals programs da contabilitad finanziala antiquads en vista a la midada dal millenni. Il nov sistem da EED ha pudì vegnir mess en funcziun tenor plan il 1. da schaner 1998, e quai suenter ch'ha gì lieu ina lunga consultaziun preliminara en ina gruppa da lavur sut sia direcziun.

En tut sias activitads professiunalas ed en tut ses projects stava a Willi Benz fitg a cor ina collavuraziun armonica surtut cun sias collavuraturas e ses collavuraturs. Conflicts u schizunt dispitas eran adina in'orrur per el. Quai na vul dentant insumma betg dir ch'el n'avess betg exprimì cleramain sia opiniun. Sch'el era persvadì d'ina chaussa, stava el bun per quella e defendeva era cleramain sia opiniun. Per el era la lavur exacta, la fidaivladad e la punctualitad in duair. Il medem spetgava el da tut quels, cun ils quals el collavurava, spezialmain dentant da sias collavuraturas e da ses collavuraturs. Tuttina, u plitost gist per quai han quels apprezià el zunt fitg sco schef e collavurà fitg gugent cun el. Els savevan ch'els pudevan sa fidar dad el.

Willi Benz è cun dretg losch da pudair surdar a ses successur in team qualifitgà professiunalmain, in team che funcziunescha bain e da pudair surdar in uffizi, en il qual dus secturs impurtants vegnan manads cun success da dunnas.

Igl è stà in giavisch da Willi Benz da na betg negliger la cumpagnia malgrà la blera lavur. Sch'igl era pussaivel è el adina sa participà a las occurrenzas dal departament ed ha giudì las gitas u ils dis da skis. Suenter la pensiun ha el uss puspè dapli temp per turas en muntogna e marschs sur lungas distanzas. Igl è da giavischar da cor ad el ch'el possia giudair plainamain la terza part da la vita, ensemen cun sia consorta e cun sia famiglia. Ed igl è da sperar che tar tut ses numerus plans na vegnian betg a la curta ses iert, ses culm ed il far musica.

Jau engraziel Willi Benz cordialmain per sia fidaivladad da plirs onns envers noss chantun, per ses grond engaschament, ses engaschi exemplar er en favur da sias collavuraturas e da ses collavuraturs, per la collavuraziun constructiva, per sia avertadad e loialitad.

Cussegliera guvernativa dr. E. Widmer-Schlumpf

Gremi: departament da finanzas e militar

Funtauna: rg departament da finanzas e militar

Data: 23.05.2002